সোহরাব হোসেন : রবীন্দ্রনাথের সাগরসঙ্গমে যে চুন্নি নদীর কথা রয়েছে, সে নদীর পাশেই ছিল আমাদের বাড়ি। ওই নদী পার হয়ে আমি রানাঘাট যেতাম। সেখানে গোপী নামে এক মাঝি ছিল। আমি ওপার থেকে হাঁক দিতাম গোপী, আমাকে পার করে দাও। হঠাত্ একদিন গোপীর নৌকা আসতে দেরি করছিল, তখন পাড়ে বসে আমি গান ধরি। সে গান শোনেন আমাদের এলাকার জমিদার ক্ষীরোদ পাল চৌধুরী। তখন নদীয়া মহকুমায় তার ৯ লাখ টাকার জমিদারি ছিল। ৩৩০ বিঘা জমির ওপর তাঁর বাগান। তিনি আমাকে ডেকে পাঠান। বৃদ্ধ জমিদার আমার গান শুনতে  চাইলেন। আমি মা তো বরণ কালো কিসে মাগো বল এই শ্যামাসংগীত গেয়ে শোনালাম। গান শেষে দেখলাম তাঁর চোখ বেয়ে পানি পড়ছে। পরে তিনিই ওস্তাদ কিরণ দে চৌধুরীর কাছে আমার গান শেখার ব্যবস্থা করে দেন।